Bağçasarayda «nezaketli» rusiye askerine ve onıñ mışığına eykel qoyuldı
Mart 16 künü, «Krım v miniatüre na ladoni» adlı parkında, «Nezaketli adamlar» eykeliniñ tantanalı açılışı ötkerildi. Bu tedbir Qırım işğaliniñ ekinci yıllığına bağışlandı. Eykelde elinde mışıqnı tutqan rus askeri kösterilgen.
Parknıñ resmiy saytında belgilengeni kibi, açılış merasiminde parknıñ direktorı Viktor Jilenko ve Bağçasaraynıñ sabıq merı Konstantin Rubanenko iştirak ettiler.
Rubanenkonıñ qayd etkenine köre, eykelini qoydırmaq fikiri eki yıl evel peyda oldı, amma bu ğaye tek şimdi ömürge keçirile bildi.
Belli olğanı kibi, eykel başta şeherniñ özünde tiklenilecek edi, amma buña pek çoq vesiqa ve vaqıt kerek olğanı sebebinden, onı parkta qoydırmaq qararğa keldiler.
Mart 16 künü yarımadada Qırımnıñ yañı statusı ile bağlı olğan, dünyanen tanılmağan referendumnıñ eki yıllığını qayd etip başladılar.
Kiyev şeerinde bu künü Rusiye tecavuzınıñ qurbanlarını añmaqtalar. Amerika Qoşma Ştatlarınıñ devlet departamentinde bildirgenleri kibi, olar 2014 senesi keçirilgen referendumnı qabul etmediler ve etmeycekler, Qırım yarımadası işğalden qurtarılmasına qadar ise, Rusiyege qarşı sanktsiyalarnı toqtatmaycaqlar.
2014 senesi mart - fevral ayında Rusiyeden ve Rusiye Qara deñiz flotınıñ qırım bazalarından keçirilgen belgileri olmağan ordular Qırım yarımadasını işğal etti.